Id-Direttiva tal-Kummissjoni
tas-26 ta’ Mejju 1989
dwar il-kundizzjonijiet ġenerali ta’ iġjene ta’ impriżi tal-produzzjoni tal-ħalib
(89/362/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 85/397/KEE tal-5 ta’ Awissu 1985 dwar is-saħħa u problemi tas-saħħa tal-annimali li jaffettwaw kummerċ intra-komunitarju f’ħalib trattat bis-sħana [1], kif emendat bir-Regolament (KEE) Nru 3768/85 [2], u partikolarment l-Artikolu 11(4) tagħha,
Billi ħalib mhux trattat irid jiġi minn impriżi ta’ produzzjoni li huma konformi mal-kundizzjonijiet ġenerali ta’ iġjene stipulati fil-Kapitolu VI tal-Anness A tad-Direttiva 85/397/KEE;
Billi l-Istati Membri iridu jiżguraw li l-impriżi tal-produzzjoni jgħaddu minn ispezzjonijiet perjodiċi sabiex jiżguraw li l-ħtiġijiet tal-iġjene huma mwettqa;
Billi għall-għanijiet ta’ l-ispezzjoni ta’ impriżi ta’ produzzjoni għandu jitfassal kodiċi ġenerali ta’ iġjene li jispeċifika il-kundizzjonijiet ġenerali ta’ iġjene li għandhom jiġu mħarsa fl-impriżi tal-produzzjoni, partikolarment il-kundizzjonijiet għaż-żamma tal-fondijiet u dawk relatati ma’ ħidma tal-ħlib;
Billi l-miżuri provvduti f’din id-Direttiva huma bi qbil ma’ l-opinjoni tal-Kumitat Veterinarju Permanenti,
ADOTTAT DIN ID-DIRETTIVA:
Artikolu 1
L-Istati Membri għandhom jiżguraw li l-impriżi tal-produzzjoni tal-ħalib ikunu konformi mal-kodiċi ġenerali ta’ iġjene stipulati fl-Anness.
Artikolu 2
1. Il-Kummissjoni tista’ tifformula rakkomandazzjonijiet li jikkonċernaw in-noti ta’ spjega tal-kodiċi ġenerali tal-iġjene.
2. Il-Kummissjoni għandha tippubblika ir-rakkomandazzjonijiet riferuti fil-paragrafu 1.
Artikolu 3
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva mhux iktar tard mill-1 ta’ Jannar 1990. Għandhom jgħarrfu bihom lill-Kummissjoni fil-pront.
Id-dispożizzjonijiet adottati kif jinsabu fl-ewwel paragrafu għandhom jagħmlu riferenza espressa għal din id-Direttiva.
Artikolu 4
Din id-Direttiva hija indirizzata lill-Istati Membri.
Magħmul fi Brussel, fis-26 ta’ Mejju 1989.